El Mapa continua aflorant noves experiències
El Mapa d'experiències destacades en responsabilitat social aflora noves organitzacions compromeses al nostre territori.
Totes han estat analitzades prèviament pel Grup Tècnic de Responsabilitat Social del Consell de Relacions Laborals, que el componen el Govern i les organitzacions sindicals i empresarials més representatives de Catalunya.
Territorialitzades tres noves organitzacions al Mapa d'experiències destacades en responsabilitat social a Catalunya:
Mercabarna es tracta d'una ciutat alimentària que concentra més de 700 empreses i dona feina a 7.500 treballadors directes.
Funciona les 24 hores del dia amb l'objectiu de garantir l'aprovisionament d'aliments frescos a la ciutadania.
Entre els seus valors socials hi ha la lluita contra el malbaratament alimentari, la promoció d'uns hàbits d'alimentació saludables i el foment de l'ocupació.
Actualment, són signants del Pacte Mundial de l'ONU, s'han adherit a l'Acord Ciutadà per una Barcelona Inclusiva, i elaboren anualment la seva memòria de sostenibilitat seguint els estàndards de la Global Reporting Initiative (GRI).
Condis Supermercat és una companyia familiar catalana fundada l'any 1961, amb una xarxa de de més de 300 supermercats i amb més de 5.000 col·laboradors.
Des dels anys 90, disposen d'un pla de responsabilitat social que ha permès avançar d'una manera clara i ferma en àmbits com el de la governança corporativa, laboral, acció social, comunitari i mediambiental.
En aquest darrer àmbit, cal destacar que va ser la primera companyia de supermercats a llançar al mercat una bossa de plàstic 100% degradable l'any 2008 i ha estat pionera en la descàrrega nocturna als supermercats en un projecte pilot a tot Europa realitzat amb col·laboració amb l'Ajuntament de Barcelona.
Applus + TIPs ( Trámites, Informes y Proyectos, SL ), amb seu a Barcelona, és una pime que està especialitzada en serveis de consultoria en l'àrea de la seguretat industrial i del medi ambient.
L'any 2009, aquesta organització va decidir incorporar la responsabilitat social com una eina de gestió empresarial i, des d'aleshores, s'ha continuat impulsant el seu compromís amb l'adhesió al Pacte Mundial de l'ONU, l'elaboració de memòries de responsabilitat social anuals i l'obtenció de certificats en l'àmbit de la gestió de la qualitat, ambiental i de la seguretat i salut.
Les organitzacions que consoliden el seu compromís amb la responsabilitat social que destaquem són:
B: SM Barcelona de serveis municipals és una empresa pública que actualment gestiona una àmplia gama d'activitats relacionades amb la mobilitat fins a la gestió d'instal·lacions de referència dedicades al lleure.
Des de l'any 2011, publiquen la seva memòria de sostenibilitat a la seva pàgina web i enguany celebren un nou reconeixement, l'obtenció de les certificacions ISO 9001, ISO 14001 i SGE21.
Aquest fet representa un pas més cap a l'excel·lència en la prestació dels seus serveis als clients i la ciutadania, i en la millora de la qualitat de vida de les persones.
Grup Fundació Ramon Noguera integra quatre entitats d'iniciativa social sense ànim de lucre amb la finalitat de crear i gestionar serveis adreçats a persones amb discapacitat intel·lectual i a infants amb trastorns en el seu desenvolupament a la comarca del Gironès.
Al seu darrer informe de sostenibilitat, posen en valor el treball en xarxa que realitzen i les aliances estratègiques que estan construint amb diferents grups d'interès.
A més, estableixen criteris de compra verda per promoure la compra local i disposen d'un procediment per a l'homologació de proveïdors.
SABA és una companyia que opera en l'àmbit de la mobilitat urbana i es troba especialitzada en la gestió d'aparcaments.
Subscriu els Objectius de Desenvolupament Sostenible (ODS) de l'Agenda 2030 de les Nacions Unides i, més concretament, les línies de treball referents a les ciutats, la innovació i les infraestructures, i el medi ambient.
SABA integra la sostenibilitat com un factor inherent a la presa de decisions i, des del 2011, calcula anualment la seva petjada de carboni per conèixer el seu impacte sobre el canvi climàtic.
Us animem a que ens expliqueu totes les accions que esteu impulsant en matèria de responsabilitat social a: [EMAIL]